SL Uradni list Evropske unije L 214/5

IZVEDBENA UREDBA KOMISIJE (EU) št. 767/2013

z dne 8. avgusta 2013

o preklicu odobritve aktivne snovi bitertanol v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet in spremembi Izvedbene uredbe Komisije (EU) št. 540/2011

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti druge alternative člena 21(3) in člena 78(2) Uredbe,

ob upoštevanju naslednjega:

(1) Z Izvedbeno uredbo Komisije (EU) št. 1278/2011 (2) je bil bitertanol v skladu z Uredbo (ES) št. 1107/2009 odobren kot aktivna snov pod pogojem, da vložnik, na čigar zahtevo je bil bitertanol odobren, do 30. junija 2012 predloži dodatne potrditvene informacije o toksičnosti nečistoč BUE 1662, na katere se sklicuje zaradi zaupnosti, in spojine 3-klorofenoksi.

(2) Vložnik, na čigar zahtevo je bil bitertanol odobren, do 30. junija 2012 ni predložil nobenih potrditvenih informacij. Z dopisom z dne 11. decembra 2011 je že obvestil Komisijo, da ne namerava predložiti takih informacij.

(3) Zato je primerno preklicati odobritev bitertanola.

(4) Izvedbeno uredbo (EU) št. 1278/2011 bi bilo zato treba razveljaviti.

(5) Izvedbeno uredbo Komisije (EU) št. 540/2011 (3) bi bilo zato treba ustrezno spremeniti.

(6) Državam članicam bi bilo treba zagotoviti čas za preklic registracij fitofarmacevtskih sredstev, ki vsebujejo bitertanol.

(7) Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO UREDBO:

Člen 1

Preklic odobritve

Odobritev aktivne snovi bitertanol se prekliče.

Člen 2

Razveljavitev Izvedbene uredbe (EU) št. 1278/2011

Izvedbena uredba (EU) št. 1278/2011 se razveljavi.

Člen 3

Sprememba Izvedbene uredbe (EU) št. 540/2011

V delu B Priloge k Izvedbeni uredbi (EU) št. 540/2011 se vrstica 21 za bitertanol črta.

Člen 4

Prehodni ukrepi

Države članice prekličejo registracijo fitofarmacevtskih sredstev, ki vsebujejo bitertanol kot aktivno snov do 1. marca 2014.

Člen 5

Prehodno obdobje

Morebitno prehodno obdobje, ki ga odobrijo države članice v skladu s členom 46 Uredbe (ES) št. 1107/2009, je čim krajše in traja največ 12 mesecev po preklicu ustrezne registracije.

Člen 6

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 8. avgusta 2013 Za Komisijo Predsednik José Manuel BARROSO

(1) UL L 309, 24.11.2009, str. 1.

(2) Izvedbena uredba Komisije (EU) št. 1278/2011 z dne 8. decembra 2011 o odobritvi aktivne snovi bitertanol v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter spremembi Priloge k Izvedbeni uredbi Komisije (EU) št. 540/2011 in Priloge k Odločbi Komisije 2008/934/ES (UL L 327, 9.12.2011, str. 49).

(3) Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).